钦定古今图书集成/方舆汇编/职方典/第1405卷 > 《露胜亭记》顾璘
## 钦定古今图书集成/方舆汇编/职方典/第1405卷 > 《露胜亭记》顾璘

余始谪全州，爱予者辄以得游湘山为贺。至则征徭
讼狱，日绊于庭，不暇出城郭，唯望其苍然者心动而
已。越明年正月，太守曹君德容期方伯蒋公及公僚
饮于光孝寺之雷音堂。既午，乃登山观飞来石，历磴
道至半峰间，奇石错列，若虎豹虬螭，跃伏左右，使人
爱之不能去。乃就石布坐，盘桓平砥之上，举觞而远
望焉。时雨新霁，诸峰云气映霭，出没草木，向春濯濯
有容，一山之胜，毕露于此。诸君且饮且咏，忽不知其
醉而忘返也。因名其亭曰《露胜》。夫山川美恶殊质，美
者致爱，恶者致恶，犹人之贤否然也。夫苟至兹山而
不知爱之，是亦见夷、齐之行，屈、贾之才而不知改观
焉，所谓无目者也。是日，蒋公赋诗留石，余与诸公次
第赋而列之。